Bittesmå (maksimalt 1,5 mm), blanke edderkopper, beige til svarte på farge. Forkroppen har en hode-del som er klart hevet over og avgrenset fra resten, på denne sitter åtte øyne og bare noen ganske få hår. Clypeus (partiet over chelicerene) buler noe ut. Chelicerene er lange og tynne, sprikende, med lange, krumme giftklør (en misvisende betegnelse i dette tilfellet siden de mangler giftkjertler) og to-tre tenner. Området under og bak chelicerene er membranøst, ulike de aller fleste andre edderkopper. Bakkroppen er stor og nærmest kuleformet, tynnhudet med seks spinnvorter, beina forholdsvis korte.